สัปดาห์นี้มีประเด็น
สัปดาห์หน้ายังต้องจับตานโยบายการเงิน เปิดเช้าวันจันทร์ที่ 22 ต.ค. เวลา 13.00 น. นางผ่องเพ็ญ เรืองวีรยุทธ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) ชี้แจงเรื่องการผ่อนคลายเงินทุนเคลื่อนย้าย เพื่อเปิดให้นักลงทุนนำเงินออกไปลงทุนในต่างประเทศได้มากขึ้น
20 ต.ค. 2555

สัปดาห์หน้ายังต้องจับตานโยบายการเงิน เปิดเช้าวันจันทร์ที่ 22 ต.ค. เวลา 13.00 น. นางผ่องเพ็ญ เรืองวีรยุทธ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) ชี้แจงเรื่องการผ่อนคลายเงินทุนเคลื่อนย้าย เพื่อเปิดให้นักลงทุนนำเงินออกไปลงทุนในต่างประเทศได้มากขึ้น
ถัดมาวันที่ 26 ต.ค. เวลา 14.00 น. นายไพบูลย์ กิตติศรีกังวาน ผู้ช่วยผู้ว่าการสายนโยบายการเงิน ธปท. แถลงคาดการณ์การเติบโตทางเศรษฐกิจ (จีดีพี) และอัตราเงินเฟ้อ รวมถึงประเมินภาวะเศรษฐกิจในมุมมองของคณะกรรมการนโยบายการเงินและ ธปท. ในปีนี้และปีหน้า 
อีกประเด็นที่สำคัญ คณะกรรมการพิจารณาปรับปรุงและพัฒนากฎหมายว่าด้วยหลักประกันทางธุรกิจ จัดการประชุมรับฟังความคิดเห็นกลุ่มย่อยเกี่ยวกับร่าง พ.ร.บ.หลักประกันทางธุรกิจ ในวันที่ 24 ต.ค. เริ่มเวลา 08.30 น. ณ คณะนิติศาสตร์ มหาวิทยาลัยธรรมศาสตร์
ตลาดบัตรเครดิตยังแข่งกันดุบริษัท บัตรกรุงไทยจัดแถลงข่าว “วิเคราะห์ภาพรวมการตลาดเคทีซีตลอดปี 2555” ในวันที่ 25 ต.ค. เวลา 14.00 น. ณ KTC POP ชั้น B1 อาคารสมัชชาวาณิช 2 สุขุมวิทและเวลาเดียวกันนี้ ก.ล.ต. จัดเสวนา “ตราสารหนี้ ทางเลือกในการระดมทุนของบริษัทขนาดกลางและขนาดย่อม” ณ ตลาดหลักทรัพย์ฯ